Hoop vir SA se ‘sukkelende’ staalbedryfArgieffoto: Hera.org.nz Nog ŉ Suid-Afrikaanse bedryf wat werk aan derduisende mense verskaf, word bedreig deur die storting van gesubsidieerde produkte van die buiteland in die plaaslike mark. Die Suid-Afrikaanse staalbedryf het in 2015-’16 reeds 25 000 poste verloor omdat daar onder meer goedkoop staal vanuit China ingevoer word en druk op die bedryf in reeds moeilike ekonomiese omstandighede plaas. Dit het die vakbond Solidariteit genoop om ŉ veldtog van stapel te stuur om die bedryf van ondergang te red. Die “Steun Ons Staal”-veldtog, wat vandag in Centurion, Pretoria, bekendgestel is, sal bewusmaking skep rondom die uitdagings wat hierdie bedryf in die gesig staar en beoog om betrokkenheid aan te moedig sodat daar aktief opgetree word om die plaaslike staalbedryf te red. Volgens Marius Croucamp, adjunkhoofsekretaris van Solidariteit se metaal- en ingenieursbedryf, plaas die drastiese afswaai in die groei van die plaaslike ekonomie, kostedruk in die vervaardigingsektor, reeds bestaande versmorende regulatoriese maatreëls, asook hoë staalinvoer die plaaslike staalbedryf onder geweldige druk. Die logo van die ‘Steun Ons Staal”-veldtog vir die plaaslike staalbedryf. Foto: Esté Meyer Jansen/Maroela Media. “Ons het die afgelope paar jaar duisende werkverliese in die plaaslike staal-, vervaardigings- en ingenieursbedrywe ondervind. Talle plaaslike staalmaatskappye het óf afgeskaal deur duisende werkers af te lê, óf hulle het hul besighede gesluit. Dit het talle werknemers sonder ŉ heenkome gelaat.” Croucamp het daarop gewys dat die staalbedryf sowat 300 000 werksgeleenthede skep vir mense wat direk sowel as niedirek by die staalbedryf betrokke is. “Altesaam 66% van die huishoudings in sowel die Vaaldriehoek as Newcastle is van die staalbedryf afhanklik vir hul lewensbestaan. Dit is statistieke soos dié wat die behoefte aan en dringendheid vir ŉ veldtog soos die SOS-veldtog beklemtoon. “Die SOS-tema loop hand aan hand met die gedagte dat ons almal trotse Suid-Afrikaners is, en daarom moet ons saamstaan en saamwerk om te voorkom dat ons ontneem word van ons staalbedryf,” het Croucamp gesê.